**Qavril Arkadi oğlu Qaydarcı** (02.09.1937, indiki Moldova Respublikası Qaqauz Yeri MV Kaul rayonunun Kırbaalı kəndi, - 14.02.1998, Kırbaalı)—Qaqauz şairi.

Həyatı
------

Ədəbiyyata şeirlə gələn Qavril Qaydarcının ilk kitabı 1972-ci ildə çap olunmuşdur. "Ana tarafım" adlandırdığı kitaba şair lirik və ictimai-siyasi məzmunlu şeirlə­rini toplamışdır. Onun poetik yaradıcılığından söz açanlar ru­mın şairi Mixay Emineskydan (1850-1989) təsirləndiyini ya­zırlar. Şair "Kaaviysin can" şeirində yazır:

Ateş, kızqın Bucak yolu,  

Yaker-yok kurtuluş...  

Daa boyunda meşä boylu,  

Bir sık gölgä sermiş....  

Kaaviysin sän, kaviyim bän,-  

Zor kırmaa bizi,  

Küvedimiz bak toprakdan,  

Ana topraan teri.......

Qavril Qaydarcı insanları barışa, əmin-amanlığa, dincliyə, qardaşlığa çağıran misraları ilə daha çox yadda qalmışdır. Onun savaşa nifrət aşılayan "Eski okoplar" şeiri qaqauz məktəblilə­rinin toplantılarda, bayramlarda çox söylədikləri şeirlərdəndir.
Dunay çayına müraciətlə yazdığı "Tuna, Tuna.." şeirində deyir:

Türkülü düzlükça Kara denizä  

Tuna durmamayca aktarer dalga.  

...Kardaş halklar, mutlak Tuna boyundan  

Katlayarlar, ortak, şanı eveldän!...

Şairin əsərlərində torpaq, ana vətən mövzusu aparıcıdır. Xalqının 20-ci yüzildə çəkdiyi əziyyətləri, məhrumiyyətləri poetik dillə qələmə almaqla gələcək nəsilləri bu acıları unutmamağa çağırır. "Ay Bucaam, Bucaam" şeirində yazır:

Ay Bucaam, Bucaam,  

Zavallı Bucaam.  

Ne pek suuk tenin,  

Ne pek kıt kucaan!  

Evellär haksız  

Sän emärdin ter  

Dedelär susuz  

Aktarardı yer.  

Evellär engin  

Meralarında  

Bilmäzdin rengi,  

Pelindän karä.  

Ay Bucaam, Bucaam  

Türkülü cömert!  

Ne dolmuş kucaan  

Çok renkli demet!.....

Şair daha çox elmi yaradıcılıqla məşğul olduğundan şeirləri azdır. Bir də onun əsərlərinə 1981-ci ildə çap olunan "Çık, çık günəş" adlı topluda rast gəlirik.
1953-cü ildə Tiraspol şəhərindəki A.S.Makarenko adına Pedaqoji Məktəbə qəbul olunan Qavril oranı bitirdikdən sonra 1957-ci ildə Kişinyov Dövlət Universitetinin tarix-filologiya fakültəsində təhsilini davam etdirir. Rus dili və ədəbiyyatı ixtisasına yiyələnməyə çalışan Q.Qaydarcını diplom işini bitirmək üçün M.V.Lomonosov adına Moskva Dövlət Univer­si­tetinin şərqşünaslıq fakültəsinə göndərirlər. Burada o, aspi­rantlar üçün təşkil olunmuş kurslarda iştirak edir.

"Qaqauz dilində zamanın ifadə üsulları" mövzusunda yaz­dığı diplom işi yüksək qiymətləndirilir. 1962-ci ildə "Müasir qaqauz dilində zaman budaq cümləsi" kitabı nəşr olunur.
1963-cü ildən Moldovanın Beltse şəhərindəki "İskra" qə­ze­tində korrektor, ədəbi işçi, məsul katib işləyir. Beltsedəki Peda­qoji institutun müsabiqəsi onun həyat yolunu dəyişir. Müsa­bi­qədən keçərək rus dili kafedrasında müəllim işləməyə başlayır. 1969-cu ildə SSRİ EA Dilçilik İnstitutunun türk dilləri üzrə aspiranturasına qəbul olunur. 1972-ci ildə "Müasir qaqauz di­lində budaq cümlə tipləri" mövzusunda yazdığı dissertasiyanı müdafiə edərək filologiya elmləri namizədi elmi dərəcəsini alır.

Dissertasiyasının mövzusundan istifadə edən Q.Qaydarcı 1973-1981-ci illərdə iki monoqrafiya çap etdirir (Tağısoy N. 2010:185). Əsasən lüğətçilik sahəsində çalışan Q.Qaydarcı E.K.Koltsa, L.A.Pokrovskaya və B.P.Tukan ilə birlikdə "Qa­qauz türkcəsində-rusca-moldovca" sözlüyü hazırlayaraq 1973-cü ildə Moskvada çap etdirmişdir. Sonralar onu Türkiyəyə - TİKA-nın hazırladığı "Karşılaştırmalı Türk lehceleri sözlüğü" kitabını hazırlamağa dəvət etmişlər. Orada qaqauz türkcəsində "a" hərfi ilə başlayan sözlərin lüğətini hazırlamışdır.
1987-ci ilədək Beltsi Pedoqoji İnstitutunda çalışan Q.Qay­darcı sonralar Moldova Elmlər Akademiyasına dəyişilərək oradakı Azsaylı Xalqlar İnstitutunda direktor müavini, 1996-cı ildən ömrünün sonunadək həmin İnstitutda Qaqauzşünaslıq şöbəsinin müdiri işləmişdir.
SSRİ Türkologiya Komitəsinə üzv seçilmiş, Moldova Orfo­qrafiya Komitəsinə sədrlik etmiş, qaqauz dili və ədəbiyyatı kitablarını, dərslik və proqramlarını hazırlamış, Kişinyov Döv­lət Universitetində, İ.Krenqa adına Pedaqoji Universitetdə, Komrat Dövlət Universitetində mühazirələr oxumuş Q.Qay­darci qaqauzların muxtariyyat əldə etməsi uğrundakı müba­rizəsində də fəal iştirak etmişdir.
Şairin "Ana tarafım" şeirinə bəstəkar Mixail Koltsa mahnı yazmışdır.

İstinadlar
----------

1. ↑  Gagauz dili hem literatura 8 klas, 2003:228